Ғуноҷин

Ғуноҷин, гӯсолаи модаи болиғ. Синну соли ғуноҷин вобаста ба зот, рушд ва мақсади парвариш гуногун мешавад. Гӯсолаҳои солимро аз 16–18-моҳагӣ барои таҷдиди пода истифода мебаранд. Дав­раи бордории ғуноҷин 278–285 рӯз давом меёбад. Ғуноҷинҳоро моҳ­ҳои аввали бор­до­рӣ ҳам­роҳи гӯсолаҳо нигоҳ дошта, 2–3 моҳ пеш аз насл оварданашон ба подаи мо­да­говҳо ме­гузаронанд, тобистон бо говҳои дӯшоӣ дар чарогоҳ ва зимистон дар оғил нигоҳ медоранд.ғуноҷин 7–10 рӯз қабл аз насловарӣ ба зоишгоҳ гузаронида мешавад. Вояи ему хошоки ғуноҷинҳоро мувофиқи ваз­ни зинда ва давраи бор­дории онҳо таҳия кардан лозим аст. Вобаста ба рушду инкишофи ҷанин талаботи ғуноҷинҳо ба маводди ғизоӣ меафзояд. Дар як воҳиди хӯроки ғуноҷин 100 г (пеш аз ду моҳи зодан 120 г) протеини ҳозим пешбинӣ шудааст. Вояи ему хошок бояд талаботи ғуноҷинро ба маводди мине­ра­лӣ, витаминҳо (махсусан витаминҳои А, D, B) қонеъ гардонад. Агар дар ему хошоки чорво миқдори оҳан, йод ва ко­балт кам бошад, ба вояи хошокиғуноҷин мик­ро­эле­мент­ҳои номбурдаро ҳамроҳ мекунанд.